Infoboks

Præsidenten for Armeniens fodboldforbund Auben Hayrapetian mener, at der var bedrageri indblandet i kampen mellem Armenien og Albanien, som sendte Albanien til EM.

Albanien kvalificerede sig til EM-slutrunden på bekostning af Danmark, da de i sidste spillerunde i EM-kvalifikationen slog Armenien med 3-0 på udebane.

Men den kamp er der noget lusket ved, mener præsidenten for det armenske fodboldforbund, Auben Hayrapetian. Han er overbevist om, at der er blevet fusket med kampen. Det siger han overfor armenske medier ifølge armenianow.com.

- Landsholdet tilhører hele nationen, og derfor bør alle være utilfredse. Som præsident for fodboldforbundet vil jeg gøre alt hvad jeg kan for at komme igennem denne krise.

- Vores landsholdsspillere ville simpelthen ikke spille. Der var bedrageri indblandet i kampen mod Albanien. Selv med den bedste træner i verden mod Albanien, så havde resultatet været det samme, siger præsidenten til hjemmesiden.

EM 2016 bliver den første slutrunde med Albanien som deltager.